CELEX: 32022R0486
Language: hu
Date: 2022-01-21 00:00:00
Title: A Bizottság (EU) 2022/486 felhatalmazáson alapuló rendelete (2022. január 21.) az 1306/2013/EU európai parlamenti és tanácsi rendeletet kiegészítő 906/2014/EU felhatalmazáson alapuló rendelet I. és III. mellékletének az állami intervencióhoz kapcsolódó kiadásokra vonatkozó számítási módszerek tekintetében történő módosításáról

2022.3.28.   
               
               
                  HU
               
               
                  Az Európai Unió Hivatalos Lapja
               
               
                  L 100/1
               
            
         A BIZOTTSÁG (EU) 2022/486 FELHATALMAZÁSON ALAPULÓ RENDELETE
         (2022. január 21.)
         az 1306/2013/EU európai parlamenti és tanácsi rendeletet kiegészítő 906/2014/EU felhatalmazáson alapuló rendelet I. és III. mellékletének az állami intervencióhoz kapcsolódó kiadásokra vonatkozó számítási módszerek tekintetében történő módosításáról
         AZ EURÓPAI BIZOTTSÁG,
         tekintettel az Európai Unió működéséről szóló szerződésre,
         tekintettel a közös agrárpolitika finanszírozásáról, irányításáról és monitoringjáról és a 352/78/EGK, a 165/94/EK, a 2799/98/EK, a 814/2000/EK, az 1290/2005/EK és a 485/2008/EK tanácsi rendelet hatályon kívül helyezéséről szóló, 2013. december 17-i 1306/2013/EU európai parlamenti és tanácsi rendeletre (1) és különösen annak 20. cikke (2) és (3) bekezdésére,
         mivel:
         
                     (1)
                  
                  
                     A 906/2014/EU felhatalmazáson alapuló bizottsági rendelet (2) részletes szabályokat állapít meg az állami intervencióhoz kapcsolódó, az Európai Mezőgazdasági Garanciaalap (EMGA) keretében finanszírozott kiadásokra vonatkozóan. Az említett rendelet rendelkezéseit ki kell igazítani annak figyelembevétele érdekében, hogy az állami intervenció alkalmazására csak alkalomszerűen kerül sor.
                  
               
                     (2)
                  
                  
                     A 906/2014/EU felhatalmazáson alapuló rendelet I. mellékletének I. része meghatározza az állami intervencióhoz kapcsolódó kiadásoknak az EMGA keretében történő finanszírozására alkalmazandó kamatlábakat.
                  
               
                     (3)
                  
                  
                     A szóban forgó kamatlábak meghatározása érdekében a tagállamoknak értesíteniük kell a Bizottságot az adott referencia-időszakban általuk ténylegesen fizetett átlagos kamatlábról. Ha valamely tagállamnál nem merültek fel kamatköltségek, mivel az adott tagállamban nem került sor mezőgazdasági termékek közraktározására, a Bizottságnak az átlagos referencia-kamatlábak alapján kell megállapítania az alkalmazandó referencia-kamatlábat. Az euróövezeti tagállamok esetében a referencia-kamatláb az európai bankközi kamatláb (EURIBOR). Azon tagállamok esetében, amelyek pénzneme nem az euró, a referencia-kamatláb a bankközi kamatláb (IBOR).
                  
               
                     (4)
                  
                  
                     Tekintettel az EURIBOR alapjául szolgáló ügyletek csökkenő számára, indokolt előírni, hogy amennyiben az EURIBOR nem áll rendelkezésre, tartalék kamatlábként a rövid lejáratú eurókamatlábat (€STR) kell figyelembe venni. Azon tagállamok számára, amelyek pénzneme nem az euró, szintén indokolt biztosítani a nemzeti IBOR-t helyettesítő tartalék kamatláb alkalmazásának lehetőségét.
                  
               
                     (5)
                  
                  
                     Jelenleg a 906/2014/EU felhatalmazáson alapuló rendelet I. mellékletének I. részében meghatározott szabályok értelmében a Bizottságnak minden pénzügyi év tekintetében új végrehajtási rendeletet kell elfogadnia a kamatláb megállapításáról, még akkor is, ha a kamatláb nem változik, és ha nincsenek közraktározás alatt álló termékek. Az egyszerűsítés és az erőforrás-hatékonyság érdekében helyénvaló úgy rendelkezni, hogy a kamatlábat meghatározó bizottsági végrehajtási rendelet a hatályon kívül helyezéséig maradjon hatályban. Ily módon a Bizottságnak csak közraktározási intervenció megvalósulása esetén kell aktualizálnia a kamatlábat, illetve akkor, ha várhatóan intervenciós felvásárlásra kerül sor.
                  
               
                     (6)
                  
                  
                     A 906/2014/EU felhatalmazáson alapuló rendelet III. melléklete I. részének 4. pontja megállapítja az Unió vonatkozásában alkalmazandó átalányösszegek meghatározásának szabályait arra az esetre, amikor egy adott terméket illetően négynél kevesebb tagállam alkalmaz közraktározást. Előfordulhat azonban, hogy egy adott termék tekintetében négynél több tagállam alkalmaz közraktározást, de négynél kevesebb tagállam jelenti be megállapított költségeit. Az alkalmazandó átalányösszegek megállapításával kapcsolatos jogbizonytalanság elkerülése érdekében az érintett pontot ki kell egészíteni egy, azokra az esetekre vonatkozó rendelkezéssel, amikor négynél kevesebb tagállam jelenti be megállapított költségeit.
                  
               
                     (7)
                  
                  
                     A 906/2014/EU felhatalmazáson alapuló rendelet III. melléklete II. részének 3. pontja értelmében a Bizottság tovább alkalmazhatja a valamely termékre vonatkozóan korábban rögzített átalányösszegeket, ha a termék a folyó pénzügyi évben nem állt közraktározás alatt vagy nem fog közraktározás alatt állni. Az egyszerűsítés és az erőforrás-hatékonyság érdekében indokolt eltekinteni az alkalmazandó átalányösszegek évente, rutinszerűen történő megállapításától. Ehelyett indokolt úgy rendelkezni, hogy a szóban forgó átalányösszegeket megállapító bizottsági végrehajtási határozat hatályon kívül helyezéséig maradjon hatályban.
                  
               
                     (8)
                  
                  
                     A 906/2014/EU felhatalmazáson alapuló rendelet I. és III. mellékletét ezért ennek megfelelően módosítani kell,
                  
               ELFOGADTA EZT A RENDELETET:
         
            1. cikk
            A 906/2014/EU felhatalmazáson alapuló rendelet I. és III. melléklete a következőképpen módosul:
            
                        1.
                     
                     
                        Az I. melléklet I. része a következőképpen módosul:
                        
                                    a)
                                 
                                 
                                    az 1. pont helyébe a következő szöveg lép:
                                    
                                                „1.
                                             
                                             
                                                A tagállam által a termékek felvásárlása céljából mozgósított tőke kapcsán az EMGA-t terhelő finanszírozási költségek kiszámításához a Bizottság az 1306/2013/EU rendelet 20. cikke (4) bekezdésének megfelelően az Unió egészében egységes kamatlábat állapít meg. Ez az egységes kamatláb a három hónapos és a tizenkét hónapos határidős EURIBOR kamatlábak Bizottság által meghatározandó hat hónapos referencia-időszakban megállapított értékeinek egyharmaddal, illetve kétharmaddal súlyozott átlagaként számítandó ki. Ha az EURIBOR nem áll rendelkezésre, az említett hat hónapos referencia-időszakban megállapított átlagos rövid lejáratú eurókamatlábat (€STR) kell alkalmazni.”;
                                             
                                          
                              
                                    b)
                                 
                                 
                                    a 2. pont a következőképpen módosul:
                                    
                                                i.
                                             
                                             
                                                az első albekezdés helyébe a következő szöveg lép:
                                                „Az alkalmazandó kamatlábak meghatározása érdekében a tagállamok értesítik a Bizottságot – annak kérésére és a kérésben szereplő határidőn belül – az 1. pontban említett referencia-időszak során általuk ténylegesen fizetett átlagos kamatlábról. Az értesítés megtételéhez a Bizottság által a tagállamok rendelkezésére bocsátott formanyomtatványt kell használni.”;
                                             
                                          
                                                ii.
                                             
                                             
                                                a harmadik albekezdés a) és b) pontjának helyébe a következő szöveg lép:
                                                
                                                            „a)
                                                         
                                                         
                                                            azon tagállamok esetében, amelyek pénzneme az euró, az EURIBOR, három hónapra, illetve ha az EURIBOR nem áll rendelkezésre, akkor az €STR;
                                                         
                                                      
                                                            b)
                                                         
                                                         
                                                            azon tagállamok esetében, amelyek pénzneme nem az euró, az egyes tagállamokban alkalmazandó IBOR, három hónapra, illetve ha az érintett tagállamban az IBOR nem áll rendelkezésre, akkor az IBOR-t helyettesítő kamatláb.”;
                                                         
                                                      
                                          
                              
                                    c)
                                 
                                 
                                    a 3. pont második albekezdésének helyébe a következő szöveg lép:
                                    „Az 1306/2013/EU rendelet 20. cikkének (4) bekezdése alapján elfogadott bizottsági végrehajtási rendeletben meghatározott kamatlábakat egy tizedesjegyre kell kerekíteni.”;
                                 
                              
                                    d)
                                 
                                 
                                    a szöveg a következő 4. ponttal egészül ki:
                                    
                                                „4.
                                             
                                             
                                                A kamatlábat a 3. pont második albekezdésében foglaltak szerint meghatározó bizottsági végrehajtási rendelet mindaddig alkalmazandó, amíg azt egy új kamatlábat meghatározó új bizottsági végrehajtási rendelet hatályon kívül nem helyezi.”
                                             
                                          
                              
                  
                        2.
                     
                     
                        A III. melléklet a következőképpen módosul:
                        
                                    a)
                                 
                                 
                                    az I. rész 4. pontja helyébe a következő szöveg lép:
                                    
                                                „4.
                                             
                                             
                                                Ha egy adott termék esetében négynél kevesebb tagállam alkalmaz közraktározást, illetve ha valamely, a II. mellékletben említett termékkel kapcsolatos fizikai művelet költségeiről négynél kevesebb tagállam küld értesítést, a szóban forgó termékre vonatkozó átalányösszegeket az érintett tagállamokban megállapított költségek alapján kell meghatározni. Az adott termékre vonatkozó végleges átalányösszeg azonban legfeljebb 2 %-kal térhet el az előzőleg meghatározott összegtől.”;
                                             
                                          
                              
                                    b)
                                 
                                 
                                    a II. rész 3. pontja helyébe a következő szöveg lép:
                                    
                                                „3.
                                             
                                             
                                                Ha az érintett pénzügyi évben nem kerül sor közraktározásra, az átalányösszegeket megállapító bizottsági végrehajtási határozat mindaddig alkalmazandó, amíg azt egy új átalányösszegeket megállapító új bizottsági végrehajtási határozat hatályon kívül nem helyezi.”
                                             
                                          
                              
                  
         
            2. cikk
            Ez a rendelet az Európai Unió Hivatalos Lapjában való kihirdetését követő huszadik napon lép hatályba.
         
         
            Ez a rendelet teljes egészében kötelező és közvetlenül alkalmazandó valamennyi tagállamban.
            Kelt Brüsszelben, 2022. január 21-én.
            
               
                  a Bizottság részéről
               
               
                  az elnök
               
               Ursula VON DER LEYEN
            
         
         
            (1)  HL L 347., 2013.12.20., 549. o.
         
         
            (2)  A Bizottság 906/2014/EU felhatalmazáson alapuló rendelete (2014. március 11.) az 1306/2013/EU európai parlamenti és tanácsi rendeletnek az állami intervencióhoz kapcsolódó kiadások tekintetében történő kiegészítéséről (HL L 255., 2014.8.28., 1. o.).